## Rješenje kojim se društvu za upravljanje investicijskim fondovima SL-Invest d.o.o. iz Zagreba odobravaju promjene Prospekta Slavonskog zatvorenog investicijskog fonda s javnom ponudom, dioničko društvo

### NN 97/2011 (24.8.2011.), Rješenje kojim se društvu za upravljanje investicijskim fondovima SL-Invest d.o.o. iz Zagreba odobravaju promjene Prospekta Slavonskog zatvorenog investicijskog fonda s javnom ponudom, dioničko društvo

HRVATSKA AGENCIJA ZA NADZOR FINANCIJSKIH USLUGA

2023

Na temelju odredaba članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 105. stavak 1. Zakona o investicijskim fondovima (»Narodne novine« broj 150/05), na zahtjev društva za upravljanje investicijskim fondovima SL-Invest d.o.o. iz Zagreba, Vončinina 2, u predmetu odobrenja promjena Prospekta Slavonskog zatvorenog investicijskog fonda s javnom ponudom dioničko društvo, Hrvatska agencija za nadzor financijskih usluga 18. kolovoza 2011. godine donosi

RJEŠENJE

1. Društvu za upravljanje investicijskim fondovima SL-Invest d.o.o. iz Zagreba, Vončinina 2, odobravaju se promjene Prospekta Slavonskog zatvorenog investicijskog fonda s javnom ponudom, dioničko društvo.

2. Društvo za upravljanje investicijskim fondovima SL-Invest d.o.o. iz Zagreba, Vončinina 2, obvezno je objaviti Prospekt Slavonskog zatvorenog investicijskog fonda s javnom ponudom, dioničko društvo u dnevnim novinama koje se prodaju na cjelokupnom teritoriju Republike Hrvatske, u roku od sedam (7) dana od dana dostave ovoga rješenja.

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) zaprimila je 14. srpnja 2011. godine zahtjev društva za upravljanje investicijskim fondovima SL-Invest d.o.o. iz Zagreba, Vončinina 2 (dalje: Društvo), za odobrenje promjena Prospekta Slavonskog zatvorenog investicijskog fonda s javnom ponudom dioničko društvo (dalje: Fond), prema odredbama članka 105. stavak 1. Zakona o investicijskim fondovima (»Narodne novine« broj 150/05, dalje: ZIF).

Članak 105. stavak 1. ZIF-a propisuje kada nadzorno tijelo (Agencija) mora odobriti promjene prospekta, pa tako Agencija mora u roku od šezdeset dana od dana podnošenja zahtjeva, prethodno odobriti i izmjene i dopune postojećih prospekata do kojih je došlo uslijed bitnih promjena. Premda ZIF ne sadrži odredbe o tome koje su promjene prospekta zatvorenog investicijskog fonda bitne, smislenim tumačenjem članka 86., 104., 105., 108. i 110. ZIF-a Agencija ocjenjuje da su bitne one promjene prospekta zatvorenog investicijskog fonda o kojima odlučuje glavna skupština fonda, kao i one promjene koje se odnose na prezentiranje potpunih i istinitih informacija o Fondu i Društvu ulagateljima koji će, između ostaloga, i na temelju tih podataka moći stvoriti utemeljeni sud o investicijskom fondu te donijeti odluku o ulaganju, a posebice o rizicima povezanima s naravi fonda i njegovog portfelja.

U konkretnom se slučaju ne radi samo o izmjenama i dopunama Prospekta Fonda, nego o njegovoj cjelovitoj promjeni, zbog čega je i uprava Fonda, prvo 11. srpnja, a zatim i 20. srpnja 2011. godine, donijela Odluku o promjeni Prospekta Fonda kojom se važeći Prospekt u cijelosti stavlja izvan snage i usvaja se prijedlog novoga Prospekta Fonda.

Društvo je 20. srpnja i 2. kolovoza 2011. godine dopunilo zahtjev i prateću dokumentaciju te dostavilo pročišćeni tekst Prospekta Fonda.

Pregledom zahtjeva za odobrenje promjena Prospekta Fonda, utvrđeno je da se isti usklađuje s izmjenama Zakona o trgovačkim društvima (»Narodne novine« broj 111/93, 34/99, 121/99, 52/00, 118/03, 107/07, 146/08 i 137/09) i Zakona o tržištu kapitala (»Narodne novine« broj 88/08, 146/08 i 74/09), da se aktualiziraju podaci o temeljnom kapitalu, nominalnom iznosu dionica, članovima uprave i nadzornog odbora Fonda, dopunjuju odredbe o rizicima te se dorađuju i detaljnije razrađuju osnovna načela i granice ulaganja Fonda. Osim toga, aktualiziraju se i podaci o povijesnom prinosu Fonda i precizira profil ulagatelja u Fond. Također je utvrđeno da je Društvo priložilo svu potrebnu dokumentaciju te da promjene Prospekta Fonda sadrže sve odredbe koje zahtijeva članak 104. ZIF-a.

Slijedom navedenog, na temelju članka 105. stavka 1. ZIF-a, odlučeno kao u točki 1. izreke ovog rješenja.

Objavljivanje prospekta investicijskog fonda s javnom ponudom u dnevnim novinama koje se prodaju na cjelokupnom teritoriju Republike Hrvatske predviđeno je odredbama članka 106. ZIF-a, stoga je odlučeno kao u točki 2. izreke ovog rješenja.

Prema odredbi članka 8. stavka 4. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama« jer Agencija ocjenjuje da se zbog cjelovite promjene Prospekta Fonda radi o rješenju koje može bitno utjecati na interese korisnika financijskih usluga, osobito dioničara Fonda.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/11-09/15

Urbroj: 326-113-11-4

Zagreb, 18. kolovoza 2011.

Zamjenik

predsjednika Uprave

Željko Kopčić, v. r.

Rješenje, NN 97/2011-2023